Tolong jelaskan mengenai Pengarah / Penulis dari Sarah Marah dalam bahasa melayu

Pada tahun 2008, Rozinor Razali telah diberikan dana tajaan Kementerian Penerangan, Komunikasi dan Kebudayaan bersama FINAS untuk belajar bidang pembikinan filem di New York Film Academy. Beliau telah berpengalaman selama 15 tahun dalam bidang Rekabentuk Grafik dan Multimedia dan juga berkelulusan Sarjana dalam pengkhususan Digital Media. Memperolehi anugerah pelajar terbaik, Rozinor Razali kembali ke Malaysia dan terus menerbit, menulis dan mengarah filem pendek pertama beliau, “Sarah Marah” dan telah memenangi pelbagai anugerah di Festival Filem Pop Montreal dalam tahun yang sama.

Bukan hanya mengarah filem-filem pendek, Rozinor Razali juga turut terlibat dalam kerja-kerja pengarahan untuk telefilem, drama dan program realiti untuk siaran televisyen tempatan. Beliau juga merupakan seorang panel tenaga pakar Jabatan Pembangunan Kemahiran, Kementerian Sumber Manusia yang terlibat dalam pembangunan standard NOSS bagi bidang pengarahan dan penerbitan.

Pada masa ini, Rozinor Razali bergiat cergas dalam memberi syarahan dan mengendalikan bengkel-bengkel penulisan dan pengarahan. Selain daripada itu, beliau sedang sibuk menerbit, menulis dan mengarah sebuah dokumentari ilmiah yang menuntut beliau untuk bekerjasama dengan universiti-universiti tempatan. Beliau juga akan menerbitkan dua buah buku dalam bidang tajuk penulisan skrip di dalam Bahasa Melayu dan akan mengarah skrip beliau sendiri bertajuk “Jejak Megat”.